450 corredors corren per José David a Bétera en una cursa solidària organitzada per la UME
04 de febrer de 2019

Dissabte l'Albereda de Bétera va acollir la cursa solidària "Correm per tu José David", un esdeveniment organitzat per la Unitat Militar d'Emergències (UME) i l'Associació Units Contra el DIGP amb l'objectiu de recaptar fons per a la investigació d'este tipus de càncer infantil que el 2017 va posar fi a la vida de José David, fill de José Manuel Marco i Yéssica Velasco, militars del tercer Batalló de la UME.

450 corredors van participar en la cursa de 10 quilòmetres i en la marxa de 3 quilòmetres, així com en les curses infantils. Però este esdeveniment no només era esportiu, sinó també lúdic i festiu doncs la UME va desplegar tots els seus mitjans a l'Albereda per als participants i veïns que van voler unir-se a la festa: esmorzar popular, paella, atraccions infantils, rifa solidària i exhibició de mitjans del batalló d'emergència.

"Cal agrair al poble de Bétera que sempre es bolca amb nosaltres i sabem que tenint la col·laboració de la UME tot eixirà bé", explicava el pare de José David durant l'esdeveniment.

"Tot això naix arran del tumor que va patir el nostre fill i que per desgràcia no tenia curació. José David va morir el 16 de maig de 2017 després d'una dura batalla i ara la nostra obligació és lluitar per intentar aconseguir una cura per a esta malaltia. En este tipus de tumor en concret s'avança molt poc, per això hem de recaptar fons, parlar amb hospitals i laboratoris per intentar insistir que cal buscar una solució per al càncer infantil", explica José Manuel Marco.